দফায় দফায় জমা পড়েছে আবেদন। আদালতও বদল হয়েছে বেশ কয়েকবার। কিন্তু  মন্ত্রী মদন মিত্র জামিন পাননি। হাজতবাসের টানা সাড়ে পাঁচমাসের মাথায় সোমবার আরও একবার ধাক্কা খেলেন তিনি। জামিন নাকচ হওয়ায় আপাতত সেই জেলই তাঁর ঠিকানা।
 ব্যুরো: দফায় দফায় জমা পড়েছে আবেদন। আদালতও বদল হয়েছে বেশ কয়েকবার। কিন্তু  মন্ত্রী মদন মিত্র জামিন পাননি। হাজতবাসের টানা সাড়ে পাঁচমাসের মাথায় সোমবার আরও একবার ধাক্কা খেলেন তিনি। জামিন নাকচ হওয়ায় আপাতত সেই জেলই তাঁর ঠিকানা। সারদাকাণ্ডে চলতি বছরের ১৭ ফেব্রুয়ারি সাপ্লিমেন্টারি চার্জশিট জমা দেয় সিবিআই। পরিবহণমন্ত্রী মদন মিত্রের নাম উল্লেখ করা হয় সেই চার্জশিটে। এরপরই মন্ত্রীর জামিনের জন্য কোমরবেঁধে নামেন তাঁর আইনজীবীরা। আলিপুর আদালতে জামিনের আবেদন করা হয়। এজলাসে বসেই মন্ত্রী দিব্যি ফোনালাপ চালিয়ে যাচ্ছেন। কিংবা তাঁর সমর্থক আইনজীবীরা বিচারককে ঘেরাও করে হুমকি দিচ্ছেন। সারদা কেলেঙ্কারিতে অভিযুক্ত মদন মিত্রর মামলার শুনানি ঘিরে নিম্ন আদালতে এমন ঘটনার অভিযোগ উঠেছে বারবার। শেষপর্যন্ত মার্চের গোড়ায় মদন মিত্রের জামিনের আবেদন জানিয়ে তাঁর আইনজীবীরা কলকাতা হাইকোর্টের দ্বারস্থ হন। সেখানে দুজন বিচারপতি ব্যক্তিগত কারণ দেখিয়ে ওই মামলা শুনতে রাজি হননি। বিচারপতি শুভ্রকমল মুখার্জির এজলাসে শুনানি খানিকটা এগোলেও শেষপর্যন্ত তিনি বদলি হয়ে যান। প্রধান বিচারপতির নির্দেশে এরপর বিচারপতি  নিশীথা মাত্রের এজলাসে মামলা শুরুর আগেই ফের পালাবদল। মন্ত্রীমশাইয়ের আইনজীবীরা জামিন মামলা আলিপুর আদালতে সরিয়ে নেন। চলতি মাসের দ্বিতীয় সপ্তাহে  আলিপুর  আদালতে সেই মামলার শুনানি শুরুর আগেই আপত্তি তোলে সিবিআই। বিচারক সমরেশপ্রসাদ চৌধুরীর  নিরপেক্ষতা নিয়েই প্রশ্ন তুলে মদন মিত্রর জামিনের আবেদন সংক্রান্ত  মামলা অন্যত্র সরানোর আর্জি জানায় সিবিআই। সিবিআইয়ের আশঙ্কায় সিলমোহর দিয়ে হাইকোর্টের বিচারপতি রঞ্জিতকুমার বাগ মামলা সরানোর আর্জি অনুমোদন করেন। হাইকোর্টের সেই নির্দেশের জেরেই সোমবার নগর দায়রা আদালতে মদন মিত্রের জামিনের আবেদন সংক্রান্ত মামলাটি ওঠে। কিন্তু এবারও শিকে ছিঁড়ল না। বিচারকের নির্দেশে মদন মিত্রকে আপাতত জেলেই কাটাতে হবে।